Republikani Glenn Youngkin, guvernatori i ardhshëm i Virxhinias
Këto zgjedhje ishin parë si prova e parë politike për Presidentin Joe Biden, që nga marrja e drejtimit të Shtëpisë së Bardhë
Republikani Glenn Youngkin fitoi garën për guvernator të Virxhinias, duke u bërë republikani i parë pas 12 vitesh që fiton postin më të lartë në këtë shtet. 54 vjeçari Youngkin mposhti demokratin Terry McAuliffe me një rezultat të ngushtë duke fituar 51 për qind të votave. Kjo shënon një kthesë të madhe në shtetin që së fundmi kishte prirje demokrate dhe ku Joe Biden kishte fituar me një diferencë prej 10 për qind në zgjedhjet presidenciale të vitit të kaluar kundër Donald Trumpit. Ky rezultat e shton shqetësimin e demokratëve për votimet e vitit të ardhshëm për Kongres, aty ky demokratët kanë një shumicë të vogël të cilën edhe mund ta humbasin. Demokrati Terry McAuliffe përmes një komunikate për media pranoi humbjen ndërsa i uroi fitoren guvernatorit të ri. Republikani Youngkin, politikan i ri dhe ish drejtues i një firme të kapitalit privat, arriti të përfitojë nga apatia e dukshme në mesin e votuesve kryesorë demokratë të lodhur nga zgjedhjet që shiheshin si të domosdoshme për t’u fituar. Një garë tjetër e ngushtë ishte ajo e New Jersey-t mes guvernatorit demokrat Phil Murphy dhe republikanit Jack Ciattarelli. Rezultati i ngushtë në një shtet që ka 1 milionë më shumë demokratë se republikanë, ishte një tjetër sinjal paralajmërues për Partinë Demokrate. Këto zgjedhje dhe rezultatet e tyre ishin parë si prova e parë politike për Presidentin Joe Biden, që nga marrja e drejtimit të Shtëpisë së Bardhë. Administrata e tij është vënë në qendër të kritikave tëvazhdueshme muajt e fundit, qoftë për tërheqjen kaotike nga Afganistani, sfidat e daljes nga pandemia dhe një program legjislativ që rrezikon të ngecë në Kongres.